শুধু বর্তমান যুগেই নয় বহু বহু যুগ আগে থেকেই মানব-মানবীর মধ্যে পরকীয়ার বিষয়টি চলে আসছে। যা আমরা বিভিন্ন সময়ের সাহিত্য থেকে জানতে পাই। অনেক আগের রাজা বাদশারা নিজেরা পরনারী ও সুরাষক্ত থাকলেও তাদের স্ত্রীদের পরকীয়া থেকে দূরে রাখার জন্যে অন্তপুরের কারারক্ষীদের খোজা করে রাখতো। এই কথা থেকে ও বুঝা যায় মানব সভ্যতার পর থেকেই পরকীয়ার বিষয়টি চলে আসছে। তবে সব সময়েই আমাদের সমাজ ব্যবস্থায় এটিকে ঘৃণার চোখে দেখা হয়। তবু থামছেনা পরকীয়ার ঘটনা বরং বর্তমানে বিজ্ঞানের চরম উৎকর্ষতার এই যুগেও যেন এটি সর্বগ্রাসী রূপ ধারণ করে আমাদের সমাজ ও পারিবারিক ক্ষেত্রে এক বিরূপ পরিবেশের সৃষ্টি করছে। বিশেষ করে মোবাইল সংস্কৃতি ও ইন্টারনেটের উত্তরণের সাথে সাথে পরকীয়ার দুষ্ট থাবা ক্রমেই বিস্তার হচ্ছে দেশের সব শ্রেণী পেশার মানুষের মধ্যে। এই জন্য সমাজ ও রাষ্ট্রে সৃষ্টি হচ্ছে নানাবিদ জটিলতা। হেলে পড়ছে পারিবারিক কাঠামোর খুঁটিগুলো। পরকীয়ার আগুনে কারো কারো সোনার সংসার পুড়ে ছাই হয়ে যাচ্ছে। এই নিয়ে পরিবারে সৃষ্টি হচ্ছে অবিশ্বাস। অবিশ্বাস থেকে মানুষের সুখের সংসারে নেমে আসছে অশান্তি। সমাজে বেড়ে যাচ্ছে বহু বিবাহ ও বহুগামিতার মতো ঘটনা। পরকীয়াকে কেন্দ্র করে আমাদের দেশে পশ্চিমা সংস্কৃতির আদলে কেউ কেউ করছে লিভটুগেদার; পরিনামে ঘটছে অনাকাঙ্খিত বিবাহ বিচ্ছেদ।